Zuma dalk binnekort in hof | Maroela Media
Die Valke sal oudpres. Jacob Zuma na verwagting vandeesweek dagvaar om in die Durbanse hooggeregshof te verskyn op aanklagte van korrupsie.
Dit volg nadat Shaun Abrahams, hoof van die Nasionale Vervolgingsgesag (NVG), op 16 Maart aangekondig het Zuma sal verhoor word op aanklagte van korrupsie, geldwassery en rampokkery.
Abrahams het destyds aangekondig dat Zuma wel in die hof sal moet verskyn. Daar bestaan ook 'n redelike kans dat vervolging suksesvol sal wees.
Hy het verwys na die lang geskiedenis van die saak wat reeds in 2007 begin het, ná 'n ondersoek oor 'n multimiljoenrand-wapenooreenkoms. Volgens hom het byna elke direkteur en adjunkdirekteur van openbare vervolging dié saak al onder oë gehad.
Wat betref die dokumente wat hy van Zuma ontvang het waarom hy nie vervolg moet word nie, het Abrahams 'n span kenners aangestel om deur die bewysstukke te werk en hom van raad te bedien of aanklagte teen Zuma ingestel moet word of nie.
Volgens berigte in Sondagkoerante sal Zuma waarskynlik op 6 April in die hof verskyn.
Brig. Hangwani Mulaudzi, woordvoerder van die Valke, het gesê die dagvaarding sal dié week op Zuma beteken word.
Ek wonder hoekom n span kenners aangestel is om deur die bewys stukke te werk en Abrahams met raad te bedien?
As hoof van die NVG behoort hy self n kenner te wees met voldoende kapasiteit in die department om die besluit self te kan neem.
Speel vir tyd, wonder of hy nog so lekker gaan lag oor die uitspreek van nkandla,
As ek ou Zuma is….dan maak ek soos 'n volstruis, druk my kop in 'n gat en kom nooit weer daar uit nie. Hy is ook een van daai wat gedink het hy is "untouchable".
@Eish – Ek stem saam, en saam met dit, wonder Ek ook wat Zuma se redes sou wees, hoekom hy nie vervolg moet word nie?
Gaan hier ooit iets van kom? Daar gaan dalk allerhande "foutjies" met die hele storie wees en hof gaan dit uitgooi…Ek is maar sinies oor die hele storie.